Nõukogu määrus (EÜ) nr 873/2004,

29. aprill 2004,

millega muudetakse määrust (EÜ) nr 2100/94 ühenduse sordikaitse kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 308,

võttes arvesse komisjoni ettepanekut,

võttes arvesse Euroopa Parlamendi arvamust [1]

ning arvestades järgmist:

(1) Nõukogu 27. juuli 1994. aasta määrus (EÜ) nr 2100/94 ühenduse sordikaitse kohta [2] loob sortide kohta koos siseriiklike kordadega eksisteeriva ühenduse korra, mis lubab ühenduse kõikides osades kehtiva tööstusomandi õiguste andmise "ühenduse sordikaitse".

(2) Nimetatud ühenduse korda rakendab ja kohaldab ühenduse amet, mis on juriidiline isik ja mille nimi on ühenduse sordiamet "Amet".

(3) Mõistel "sundlitsents" (compulsory licence) peaks olema sama tähendus ja sisu nagu hetkel kasutataval mõistel "sundlitsents" (compulsory exploitation right).

(4) Üksnes Ametil on õigus anda sundlitsents ühenduse sordikaitsega taimesordi kohta.

(5) Euroopa Parlamendi ja nõukogu 6. juuli 1998. aasta direktiivis 98/44/EÜ (biotehnoloogialeiutiste õiguskaitse kohta) [3] biotehnoloogiliste leiutiste kaitseks kehtestatud Ühenduse õiguslikus raamistikus on direktiivi artiklis 12 sätestatud eeskirjad mitteainuõiguslike sundlitsentside andmiseks, kui kaitsealused sordid, sealhulgas ühenduse sordid, sisaldavad patenditud leiutisi ja vastupidi.

(6) Määruse (EÜ) nr 2100/94 artiklis 29, milles küll üldiselt sätestatakse sundlitsentside andmine ühenduse sortidele üldistest huvidest lähtuvalt, ei ole otseselt nimetatud, et litsentse tuleb anda vastavalt direktiivi 98/44/EÜ artiklile 12.

(7) Arvestades vajadust tagada sund- ja ristlitsentsi süsteemi läbipaistvus ja ühtsus, on asjakohane muuta määrusega (EÜ) nr 2100/94 kehtestatud eeskirju, nimetades otseselt ja sätestades konkreetsed tingimused, mis on seotud direktiivis 98/44/EÜ ettenähtud sundlitsentsidega.

(8) Arvestades biotehnoloogiliste leiutiste kaitse siseriiklikku ulatust vastavalt direktiivile 98/44/EÜ, on vaja tagada, et siseriiklikule patendi valdajale antaks taimesordiõiguse ristlitsents üksnes liikmesriigis/liikmesriikides, kus ta saab nõuda patenti biotehnoloogilisele leiutisele.

(9) Asutamislepingus on käesoleva määruse vastuvõtmise volitused sätestatud üksnes artiklis 308,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 2100/94 artikkel 29 asendatakse järgmisega:

"Artikkel 29

Sundlitsentsid

1. Amet annab sundlitsentsi ühele või mitmele isikule asjaomase isiku või asjaomaste isikute taotluse korral, kuid üksnes lähtudes üldistest huvidest ja pärast konsulteerimist artiklis 36 nimetatud haldusnõukoguga.

2. Liikmesriigi või komisjoni taotlusel või ühenduse tasandil moodustatud ja komisjoni poolt registreeritud organisatsiooni taotlusel võib sundlitsentsi anda kas teatavatele nõuetele vastavate isikute kategooriale või ükskõik kellele ühes või mitmes liikmesriigis või kogu ühenduses. Sundlitsentsi võib anda üksnes üldistest huvidest lähtudes ning haldusnõukogu nõusolekul.

3. Amet määrab sundlitsentsi andmisel vastavalt lõigetele 1, 2, 5 või 5a kindlaks toimingud, mida litsents käsitleb, ja täpsustab sellega seotud mõistlikud tingimused ning lõikes 2 nimetatud erinõuded. Mõistlike tingimuste puhul võetakse arvesse iga kaitsealuse taimesordi omaniku huvisid, mida sundlitsentsi andmine mõjutab. Mõistlikud tingimused võivad sisaldada võimalikku tähtaega, asjakohase tasu maksmist omanikule õiglase hüvitisena ning neis võidakse kehtestada omanikule teatavad kohustused, mille täitmine on sundlitsentsi kasutamiseks vajalik.

4. Iga aastapikkuse ajavahemiku lõpus pärast sundlitsentsi andmist vastavalt lõigetele 1, 2, 5 või 5a ning lõikes 3 sätestatud võimaliku tähtaja piires võib iga menetlusosaline taotleda sundlitsentsi andmise otsuse kehtetuks tunnistamist või muutmist. Sellise taotluse ainsaks aluseks saab olla see, et tehtud otsust mõjutanud asjaolud on vahepeal muutunud.

5. Taotluse korral antakse omanikule tuletatud sordi kohta sundlitsents, kui lõikes 1 sätestatud kriteeriumid on täidetud. Lõikes 3 nimetatud mõistlikud tingimused sisaldavad lähtesordi omanikule asjakohase õiglase tasu maksmist.

5a. Taotluse korral antakse biotehnoloogilise leiutise patendi valdajale vastavalt direktiivi 98/44/EÜ artikli 12 lõikele 2 sundlitsents kaitstud taimesordi mitteainuõiguslikuks kasutamiseks asjakohase tasu maksmise alusel õiglase hüvitisena, tingimusel et patendi valdaja näitab, et:

i) ta on taotlenud edutult kaitsealuse sordi omanikult lepingulist litsentsi ning

ii) leiutis esindab olulist tehnilist arengut, millest seoses kaitsealuse sordiga sõltub märkimisväärne majanduslik huvi.

Juhul kui omanikule on antud taimesordiõiguse omandamise või kasutamise võimaldamiseks sundlitsents patenditud leiutise mitteainuõiguslikuks kasutamiseks vastavalt direktiivi 98/44/EÜ artikli 12 lõikele 1, antakse taotluse korral kõnealuse leiutise patendi valdajale mõistlikel tingimustel mitteainuõiguslik ristlitsents sordi kasutamiseks,

Käesolevas lõikes viidatud litsentsi või ristlitsentsi territoriaalne reguleerimisala piirdub patendiga reguleeritud ühenduse osa või osadega.

6. Artikli 114 kohastes rakenduseeskirjades võidakse tuua lõigetes 1, 2 ja 5a viidatud üldiste huvidena käsitletavaid näiteid ja lisaks sellele sätestada lõigetes 1–5a sätestatu rakendamise üksikasjad.

7. Liikmesriigid ei või anda sundlitsentse ühenduse sordikaitse puhul."

Artikkel 2

Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Luxembourg, 29. aprill 2004

Nõukogu nimel

eesistuja

M. McDowell

[1] 13. jaanuaril 2004 esitatud arvamus (Euroopa Liidu Teatajas seni avaldamata).

[2] EÜT L 227, 1.9.1994, lk 1. Määrust on viimati muudetud määrusega (EÜ) nr 1650/2003 (ELT L 245, 29.9.2003, lk 28).

[3] EÜT L 213, 30.7.1998, lk 13.

--------------------------------------------------